ΚΑΝΟΝΙΣΜΟΣ (ΕΚ) αριθ. 51/2000 ΤΗΣ ΕΠΙΤΡΟΠΗΣ

της 10ης Ιανουαρίου 2000

για τροποποίηση του κανονισμού (ΕΚ) αριθ. 1040/1999 για μέτρο διασφαλίσεως που εφαρμόζεται στις εισαγωγές σκόρδων που κατάγονται από την Κίνα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 31 παράγραφος 2,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 1859/93 της Επιτροπής, της 12ης Ιουλίου 1993 για την εφαρμογή των πιστοποιητικών εισαγωγής για τα σκόρδα που εισάγονται από τρίτες χώρες(3), όπως τροποποιήθηκε από τον κανονισμό (ΕΚ) αριθ. 1662/94(4), ορίζει ως προϋπόθεση για τη θέση σε ελεύθερη κυκλοφορία στην Κοινότητα των σκόρδων που εισάγονται από τρίτες χώρες την υποβολή πιστοποιητικού εισαγωγής.

(2) Το άρθρο 5 παράγραφος 1, πρώτο εδάφιο, τέταρτη περίπτωση του κανονισμού (ΕΟΚ) αριθ. 3719/88 της Επιτροπής, της 16ης Νοεμβρίου 1988, περί κοινών τρόπων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα(5), όπως τροποποιήθηκε τελευταία από τον κανονισμό (ΕΚ) αριθ. 1127/1999(6), προβλέπει ότι "δεν απαιτείται και δεν μπορεί να προσκομίζεται πιστοποιητικό για την πραγματοποίηση των πράξεων που αφορούν ποσότητες οι οποίες καθιστούν αναγκαία την έκδοση πιστοποιητικού για το οποίο το ποσό της εγγύησης είναι ίσο ή κατώτερο από 5 EUR".

(3) Το άρθρο 1 του κανονισμού (ΕΚ) αριθ. 1040/1999 της Επιτροπής, της 20ής Μαΐου 1999, για μέτρο διασφαλίσεως που εφαρμόζεται στις εισαγωγές σκόρδων που κατάγονται από την Κίνα(7), όπως τροποποιήθηκε από τον κανονισμό (ΕΚ) αριθ. 2555/1999(8), καθόρισε τους όρους για την έκδοση πιστοποιητικών εισαγωγών σκόρδων που κατάγονται από την Κίνα για την περίοδο από 1ης Ιουνίου 1999 έως 31 Μαΐου 2000.

(4) Είναι αναγαίο να αποτραπεί το ενδεχόμενο, μέσω τακτικών και επαναλαμβανόμενων εισαγωγών μικρών ποσοτήτων σκόρδων από την Κίνα, η καταχρηστική εφαρμογή των προαναφερθέντων διατάξεων του κανονισμού (ΕΟΚ) αριθ. 3719/88 να καταλήξει στην καταστρατήγηση του στόχου του εν λόγω μέτρου διασφαλίσεως. Προς τούτο, ορίζεται να μην εφαρμοστεί το άρθορ 5 παράγραφος 1, πρώτο εδάφιο, τέταρτη περίπτωση του κανονισμού (ΕΟΚ) αριθ. 3719/88 κατά τις πράξεις για τη θέση σε ελεύθερη κυκλοφορία των σκόρδων που κατάγονται από την εν λόγω χώρα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (ΕΚ) αριθ. 1040/1999, προστίθεται η ακόλουθη παράγραφος 4:

"4. Οι διατάξεις του άρθρου 5 παράγραφος 1, πρώτο εδάφιο, τέταρτη περίπτωση του κανονισμού (ΕΟΚ) αριθ. 3719/88 δεν εφαρμόζονται, για την περίοδο που αναφέρεται στην παράγραφο 1, κατά τις πράξεις για τη θέση σε ελεύθερη κυκλοφορία των σκόρδων που κατάγονται από την Κίνα".

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιανουαρίου 2000.

Για την Επιτροπή

Franz FISCHLER

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 160 της 26.6.1999, σ. 80.

(3) ΕΕ L 170 της 13.7.1993, σ. 10.

(4) ΕΕ L 176 της 9.7.1994, σ. 1.

(5) ΕΕ L 331 της 2.12.1988, σ. 1.

(6) ΕΕ L 135 της 29.5.1999, σ. 48.

(7) ΕΕ L 127 της 21.5.1999, σ. 10.

(8) ΕΕ L 275 της 26.10.1999, σ. 11.